RÅDETS AFGØRELSE (EU) 2020/791

af 10. juni 2020

om den holdning, der skal indtages på Den Europæiske Unions vegne på det 13. møde i Den Tekniske Ekspertkomité under Den Mellemstatslige Organisation for Internationale Jernbanebefordringer til vedtagelsen af ændringer af de fælles tekniske forskrifter vedrørende godsvogne, mærkning af køretøjer og støj fra rullende materiel samt til vedtagelsen af en fuldstændig revision af reglerne for certificeringen og revisionen af enheder med ansvar for vedligeholdelse og af specifikationerne for nationale køretøjsregistre

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 91 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Unionen tiltrådte konventionen om internationale jernbanebefordringer (»COTIF«) af 9. maj 1980, som ændret ved Vilniusprotokollen af 3. juni 1999, i overensstemmelse med Rådets afgørelse 2013/103/EU (1).

(2) Alle medlemsstater undtagen Cypern og Malta er part i COTIF.

(3) I henhold til artikel 13, § 1, litra f), i COTIF blev der nedsat en teknisk ekspertkomité (Den Tekniske Ekspertkomité) under Den Mellemstatslige Organisation for Internationale Jernbanebefordringer (OTIF).

(4) I henhold til artikel 20, § 1, litra b), i COTIF og i overensstemmelse med artikel 6 i tillæg F (APTU) har Den Tekniske Ekspertkomité kompetence til at vedtage eller ændre bl.a. fælles tekniske forskrifter (UTP'er) vedrørende godsvogne, mærkning af køretøjer og støj fra rullende materiel. I henhold til artikel 13, § 1, 4 og 5, i tillæg G (ATMF) har Den Tekniske Ekspertkomité også kompetence til at træffe beslutninger om etablering eller ændring, sammenlægning eller tilbagetrækning af de nationale køretøjsregistre (NVR). Endelig har Den Tekniske Ekspertkomité i henhold til artikel 15, § 2, i tillæg G (ATMF), kompetence til at vedtage og ændre regler for certificering og revision af enheder med ansvar for vedligeholdelse.

(5) Dagsordenen for Den Tekniske Ekspertkomités 13. møde, som afholdes den 16.-17. juni 2020, omfatter forslag til beslutninger om ændring af UTP'er vedrørende godsvogne, mærkning af køretøjer og støj fra rullende materiel samt forslag om en fuldstændig revision af reglerne for certificeringen og revisionen af enheder med ansvar for vedligeholdelse og om en fuldstændig revision af specifikationerne for NVR.

(6) Det er hensigtsmæssigt at fastlægge den holdning, der skal indtages på Unionens vegne i Den Tekniske Ekspertkomité, da de foreslåede ændringer får bindende virkning for Unionen.

(7) Formålet med disse foreslåede ændringer er at bringe UTP'er vedrørende godsvogne, mærkning af køretøjer og støj fra rullende materiel samt reglerne for certificering og revision af enheder med ansvar for vedligeholdelse i overensstemmelse med henholdsvis Kommissionens gennemførelsesforordning (EU) 2019/774 (2), (EU) 2019/776 (3), (EU) 2019/773 (4) og (EU) 2019/779 (5). Specifikationerne for NVR er blevet ajourført på baggrund af Kommissionens gennemførelsesafgørelse (EU) 2018/1614 (6).

(8) De foreslåede ændringer er i overensstemmelse med EU-retten og Unionens strategiske mål, idet de bidrager til at bringe OTIF-lovgivningen i overensstemmelse med de relevante dele af EU-retten, og disse foreslåede ændringer bør derfor støttes af Unionen —

VEDTAGET DENNE AFGØRELSE:

Artikel 1 Den holdning, der skal indtages på Unionens vegne på det 13. møde i Den Tekniske Ekspertkomité under Den Mellemstatslige Organisation for Internationale Jernbanebefordringer (OTIF) til ændringer af de fælles tekniske forskrifter (UTP'er) vedrørende godsvogne, mærkning af køretøjer og støj fra rullende materiel samt til en fuldstændig revision af reglerne for certificering og revision af enheder med ansvar for vedligeholdelse og en fuldstændig revision af specifikationerne for de nationale køretøjsregistre (NVR), er fastsat i dokument ST 7725/20 (7).

Artikel 2 Efter vedtagelsen offentliggøres Den Tekniske Ekspertkomités beslutninger i Den Europæiske Unions Tidende med angivelse af datoen for deres ikrafttræden.

Artikel 3 Denne afgørelse træder i kraft på dagen for vedtagelsen.

Udfærdiget i Bruxelles, den 10. juni 2020. På Rådets vegne A. METELKO-ZGOMBIĆ Formand

(1) Rådets afgørelse 2013/103/EU af 16. juni 2011 om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999 (EUT L 51 af 23.2.2013, s. 1).

(2) Kommissionens gennemførelsesforordning (EU) 2019/774 af 16. maj 2019 om ændring af forordning (EU) nr. 1304/2014 for så vidt angår anvendelsen af den tekniske specifikation for interoperabilitet gældende for støj i delsystemet Rullende materiel på eksisterende godsvogne (EUT L 139I af 27.5.2019, s. 89).

(3) Kommissionens gennemførelsesforordning (EU) 2019/776 af 16. maj 2019 om ændring af Kommissionens forordning (EU) nr. 321/2013, (EU) nr. 1299/2014, (EU) nr. 1301/2014, (EU) nr. 1302/2014 og (EU) nr. 1303/2014 og (EU) 2016/919 og Kommissionens gennemførelsesafgørelse 2011/665/EU med henblik på tilpasning til Europa-Parlamentets og Rådets direktiv (EU) 2016/797 og gennemførelsen af de specifikke mål, der er fastlagt i Kommissionens delegerede afgørelse (EU) 2017/1474 (EUT L 139I af 27.5.2019, s. 108).

(4) Kommissionens gennemførelsesforordning (EU) 2019/773 af 16. maj 2019 om den tekniske specifikation for interoperabilitet gældende for delsystemet Drift og trafikstyring i jernbanesystemet i Den Europæiske Union og om ophævelse af afgørelse 2012/757/EU (EUT L 139I af 27.5.2019, s. 5).

(5) Kommissionens gennemførelsesforordning (EU) 2019/779 af 16. maj 2019 om nærmere bestemmelser om en ordning for certificering af enheder med ansvar for vedligeholdelse af køretøjer i henhold til Europa-Parlamentets og Rådets direktiv (EU) 2016/798 og om ophævelse af Kommissionens forordning (EU) nr. 445/2011 (EUT L 139I af 27.5.2019, s. 360).

(6) Kommissionens gennemførelsesafgørelse (EU) 2018/1614 af 25. oktober 2018 om specifikationer for de køretøjsregistre, der er omhandlet i artikel 47 i Europa-Parlamentets og Rådets direktiv (EU) 2016/797, og om ændring og ophævelse af Kommissionens beslutning 2007/756/EF (EUT L 268 af 26.10.2018, s. 53).

(7) Dokument ST 7725/20 findes på http://register.consilium.europa.eu.